กองอสังหาฯอู้ฟู่ระดมเงิน3หมื่นล้าน
ตลท.เชื่อเร่งตั้งก่อนหมดสิทธิ นักลงทุนชอบกองสิทธิการเช่า
7 ม.ค. 2556

ตลท.เชื่อเร่งตั้งก่อนหมดสิทธิ นักลงทุนชอบกองสิทธิการเช่า
กองทุนอสังหาริมทรัพย์อู้ฟู่ 8 เดือน ระดมทุนแล้ว 3 หมื่นล้าน “ชนิตร” เชื่อเร่งตั้งกองก่อนหมดสิทธิ นักวิชาการชี้นักลงทุนชอบซื้อกองสิทธิการเช่า
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า ในช่วง 8 เดือนแรกของปีนี้ กองทุนรวมอสังหาริมทรัพย์มียอดระดมทุนรวม 30,028 ล้านบาท โดยเป็นกองทุนใหม่ 27,438 ล้านบาท และเพิ่มทุนกองทุนเดิม 2,590 ล้านบาท 
“มูลค่าระดมทุนด้วยการออกกองทุนใหม่ปีนี้สูงสุดเป็นประวัติการณ์และคาดว่าจะเติบโตต่อเนื่องในช่วงต่อไป เนื่องจากการจัดตั้งกองทุนรวมอสังหาริมทรัพย์ใหม่และการเพิ่มทุนของกองทุนเดิมจะสามารถใช้หลักเกณฑ์ปัจจุบันภายในปีนี้จนถึงปี 2556 ซึ่งจะเป็นช่วงที่จะมีการเร่งระดมทุนในรูปแบบจัดตั้งกองทุนรวมอสังหาริมทรัพย์ รวมถึงเพิ่มทุนของกองทุนเดิมอีกหลายกองทุน” นายชนิตร กล่าว
นอกจากนี้ นายชนิตร ยังกล่าวอีกว่า ผลดำเนินงานกองทุนรวมอสังหาริมทรัพย์ งวด 6 เดือนแรก มีรายได้ค่าเช่าและค่าบริการเพิ่มขึ้น 8.23% จาก 4,053 ล้านบาทในปี 2554 เป็น 4,387 ล้านบาทในปี 2555 กำไรสุทธิ เพิ่มขึ้น 11.65% จาก 3,130 ล้านบาท เป็น 3,495 ล้านบาท และมูลค่าการจ่ายเงินปันผลระหว่างกาลงวด 6 เดือนแรกของปีนี้อยู่ที่ 4,152 ล้านบาท เพิ่มขึ้น 15.29% จากช่วงเดียวกันปีก่อน ที่ปันผล 3,601 ล้านบาท
ทั้งนี้ ในปัจจุบันมีกองทุนรวมอสังหาริมทรัพย์จดทะเบียนในตลาดหลักทรัพย์ 39 กองทุน มีมูลค่าหลักทรัพย์ตามราคาตลาดรวม 149,281 ล้านบาท มีมูลค่าซื้อขายเฉลี่ยต่อวันที่ 110 ล้านบาทเพิ่มขึ้น 189.34% จากช่วงเดียวกันของปีก่อนและมีค่าเฉลี่ยอัตราเงินปันผลตอบแทนอยู่ที่ 7.07%
นายภัทรกิตติ์ เนตินิยม นักวิจัยมหาวิทยาลัยเกษตรศาสตร์ กล่าวในงาน Capital Market Research Forum 9/2555 ว่า ราคาตลาดของกองทุนอสังหาริมทรัพย์ในไทยส่วนใหญ่ไม่สะท้อนราคาที่แท้จริง เพราะราคาจะต่ำกว่ามูลค่าสินทรัพย์สุทธิ (NAV) โดยกองทุนประเภทสิทธิการเช่า (Lease Hold) กลับมีราคาตลาดที่สูงกว่ากองทุนอสังหาริมทรัพย์แบบกรรมสิทธิ (Free Hold) ทั้งที่ตามทฤษฎีควรจะต่ำกว่า เพราะกอง Lease Hold มีการทยอยคืนเงินต้นให้แก่ผู้ถือหน่วยด้วย 
นางชวินดา หาญรัตนกูล รองกรรมการผู้จัดการ ผู้บริหารสายงานกองทุนอสังหาริมทรัพย์ บริษัทหลักทรัพย์จัดการกองทุน (บลจ.) กรุงไทย กล่าวว่า สาเหตุที่กองทุนอสังหาริมทรัพย์ประเภท Lease Hold ได้รับความนิยมจากนักลงทุนไทยมากกว่า เพราะนักลงทุนไทยสนใจผลตอบแทนที่จับต้องได้ในครั้งแรกที่ลงทุนเป็นหลัก ขณะที่ผลตอบแทนของกองทุน Lease Hold สูงกว่ากอง Free Hold เพราะรวมส่วนของเงินต้นที่ต้องทยอยคืนผู้ลงทุนไว้ด้วย จึงทำให้ดูเหมือนได้ผลตอบแทนสูงกว่า แต่เมื่อลงทุนไปจนครบอายุมูลค่าเงินลงทุนจะเหลือศูนย์